**Adroddiad y Rheithgor Dinasyddion Ar-lein ar Ofal Cymdeithasol**

**Cynnwys**

[Cyflwyniad 2](#_Toc60922019)

[Sut y dewiswyd y cwestiwn? 2](#_Toc60922020)

[Pwy yw’r Rheithwyr? 3](#_Toc60922021)

[Sut dewiswyd y Rheithwyr? 3](#_Toc60922022)

[Symud Ar-lein 5](#_Toc60922023)

[Y Rhaglen 5](#_Toc60922024)

[Paratoi 6](#_Toc60922025)

[Y Rheithgor Dinasyddion Ar-lein 6](#_Toc60922026)

[Hwyluso 6](#_Toc60922027)

[Yr Argymhellion 7](#_Toc60922028)

[Polisi 7](#_Toc60922029)

[Ymarfer 8](#_Toc60922030)

[Pobl 9](#_Toc60922031)

[Proses 10](#_Toc60922032)

[Beth sy’n digwydd nesaf? 12](#_Toc60922033)

[Cydnabyddiaethau 13](#_Toc60922034)

[Atodiad A: Rhaglen Rheithgor Dinasyddion Ar-lein 14](#_Toc60922035)

# Cyflwyniad

Trefnwyd y Rheithgor Dinasyddion Ar-lein ar Ofal Cymdeithasol yng Nghymru gan brosiect *Mesur y Mynydd*. Mae *Mesur y Mynydd* yn fenter a ariennir gan Lywodraeth Cymru sydd wedi rhedeg ers 2018. Wedi’i chynnal gan Brifysgol De Cymru, bu sawl cam i *Mesur y Mynydd* sydd wedi arwain at y Rheithgor Dinasyddion Ar-lein hwn ym mis Medi 2020.

Mae'r prosiect yn rhan o ymrwymiad Llywodraeth Cymru i werthuso *Deddf Gwasanaethau Cymdeithasol a Llesiant (Cymru) 2014* ac mae'n canolbwyntio ar brofiadau gofalwyr di-dâl a phobl sy'n defnyddio gwasanaethau gofal a chymorth.

Mae dwy elfen wahanol i *Mesur y Mynydd*: elfen casglu storïau a Rheithgor Dinasyddion. Cyflwynodd y prosiect ei Reithgor Dinasyddion cyntaf yn 2018 fel digwyddiad mewn person ac adeiladodd y Rheithgor Dinasyddion Ar-lein 2020 hwn ar y gwaith hwnnw.

# Sut y dewiswyd y cwestiwn?

***Gwneud yr hyn sy'n wirioneddol bwysig ym maes gofal cymdeithasol: sut allwn ni wneud iddo ddigwydd gyda'n gilydd?***

Canolbwyntiodd Rheithgor Dinasyddion 2018 ar yr hyn *sy’n* wirioneddol bwysig ym maes gofal cymdeithasol, thema a ddaeth i’r amlwg o’r storïau a gasglwyd yn y cam hwnnw o’r prosiect. Symudodd casglu storïau y drafodaeth honno ymlaen wedi hynny, gan edrych yn agosach ar yr hyn sy'n cyfrannu at brofiadau cadarnhaol neu negyddol. Llywiodd y themâu hyn, ar y cyd â’r awydd i symud ymlaen â’r gwaith a ddechreuwyd gan Reithgor Dinasyddion 2018, ddatblygiad y Grŵp Llywio prosiect o’r cwestiwn. Roedd y cwestiwn diwedd un a oedd yn canolbwyntio ar gydgynhyrchu a *sut* y gellir cyflwyno’r hyn sy’n bwysig ym maes gofal cymdeithasol.

# Pwy yw’r Rheithwyr?

****

*O’r chwith i’r dde, o’r top:*

Andy, Peter, Ffion, Josh, Victoria, Moawia, Jo, Rob, Clare, Nina, Cyril, Bethany. Gyles, Tafsila.

# Sut dewiswyd y Rheithwyr?

Agorwyd cofrestru ar gyfer bod yn Rheithiwr ym mis Chwefror 2020, a’i hyrwyddo ar gyfryngau cymdeithasol a thrwy bartneriaid y prosiect.

Roedd gwybodaeth ar gael ar y wefan ([www.mym.cymru](http://www.mym.cymru)) ac fe'i darparwyd hefyd ar ffurf Hawdd ei Ddeall. I gofrestru eu diddordeb mewn cymryd rhan, cwblhaodd unigolion ffurflen fer a ofynnodd am fanylion cyswllt a rhywfaint o wybodaeth fer. Caeodd y cofrestriadau ar 1 Gorffennaf gyda 125 o bobl wedi'u cofrestru.

Defnyddiwyd data demograffig o ffynonellau swyddogol, gan gynnwys statswales.gov.wales, i greu proffil o'r boblogaeth yng Nghymru ac roedd y newidynnau hyn yn berthnasol i'r bobl yr oedd eu hangen i greu Rheithgor cynrychioliadol. Defnyddiodd dewis yn erbyn y newidynnau ddull dethol ar hap gydag 16 o bobl yn cael eu dewis i ddechrau gyda dau ohonynt yn rhoi'r gorau iddi wedi hynny oherwydd ymrwymiadau personol neu waith.

| **Newidyn** | **Gwybodaeth Monitro** | **Poblogaeth Cymru %** | **Nifer oedd ei angen** | **Nifer a ddewiswyd** | **Nifer terfynol** |
| --- | --- | --- | --- | --- | --- |
| Rhyw | Gwryw | 49% | 7 | 8 | 7 |
| Benyw | 51% | 8 | 8 | 7 |
| Oedran | 16 – 24 | 15% | 2 | 3 | 3 |
| 25 – 44 | 30% | 5 | 5 | 4 |
| 45 – 64 | 32% | 5 | 6 | 5 |
| 65+ | 22% | 3 | 2 | 2 |
| Ethnigrwydd | Gwyn Prydeinig | 94% | 14 | 11 | 9 |
| Pob gwyn arall | 6% | 1 | 0 | 0 |
| Cymysg | 2 | 2 |
| Asiaidd | 2 | 2 |
| Du | 1 | 1 |
| Arall | 0 | 0 |
| Cyrhaeddiad addysgol uchaf | Dim cymwysterau | 8% | 1 | 1 | 1 |
| Lefel 2 neu is (TGAU) | 32% | 5 | 6 | 5 |
| Lefel 3 (Safon Uwch) | 21% | 3 | 1 | 0 |
| Lefelau 4 – 6 (Coleg/Prifysgol) | 28% | 4 | 4 | 4 |
| Lefel 7 & 8 (Ôl-radd) | 11% | 2 | 4 | 4 |
| Siaradwr Cymraeg | Yn gallu siarad Cymraeg | 19% | 3 | 2 | 2 |
| Anabl | Cyflwr sy’n cyfyngu ar fywyd | 26% | 4 | 5 | 5 |
| Statws cyflogaeth | Cyflogedig | 72% | 9 | 10 | 9 |
| Ddim yn gweithio | 26% | 4 | 6 | 5 |
| Cyfrifoldebau gofalu | 1+ awr yr wythnos | 12% | 2 | 5 | 4 |

# Symud Ar-lein

Ym mis Mawrth 2020 aeth y DU dan gyfyngiadau symud cenedlaethol oherwydd pandemig COVID-19, a chydag ansicrwydd ynghylch pryd y byddai hyn yn dod i ben, penderfynwyd newid y Rheithgor Dinasyddion o fod yn ddigwyddiad mewn person i fod yn ddigwyddiad ar-lein. Er mwyn cefnogi Rheithwyr i gymryd rhan, ac i leihau gwahaniaethau mewn mynediad at dechnoleg, rhoddwyd nifer o fesurau ar waith a oedd yn cynnwys mynediad at dechnoleg a chymorth technolegol. Cynhaliwyd nifer o gyfarfodydd ar-lein gyda phob Rheithiwr i sicrhau isafswm llythrennedd digidol cyn i'r digwyddiad gychwyn.

# Y Rhaglen

Datblygwyd y rhaglen ar gyfer y Rheithgor Dinasyddion Ar-lein i adeiladu gwybodaeth y Rheithwyr bob dydd gyda thystion a nodwyd gan aelodau’r Grŵp Llywio, neu a oedd yn adnabyddus am faes arbenigedd penodol. Gan ddefnyddio adborth o Reithgor Dinasyddion 2018, penderfynwyd caniatáu pedwar diwrnod ar gyfer y sesiynau agored a diwrnod llawn ar gyfer gwneud argymhellion.

Clywodd y Rheithwyr gan gyfanswm o 22 tyst. Fe'u briffiwyd yn drylwyr ymlaen llaw a chyflwynwyd bywgraffiad byr a chrynodeb o'u prif bwyntiau ar gyfer y Rheithwyr. Dewisodd rhai tystion ddarparu sleidiau neu fideos i gefnogi'r hyn roeddent yn ei rannu. Dyrannwyd amser ar ddechrau a diwedd pob diwrnod i'r Rheithwyr fyfyrio'n drylwyr ar y dystiolaeth gyda chefnogaeth yr hwylusydd. *Gweler Atodiad 1 am y rhaglen lawn*.

# Paratoi

Cynhaliwyd sesiwn baratoi gyda'r Rheithwyr ar fore dydd Sadwrn 12fed Medi 2020. Galluogodd y sesiwn hon i’r dechnoleg gael ei phrofi, gan roi cyfle i'r Rheithwyr ddechrau dod i adnabod ei gilydd, yn ogystal â'r hwylusydd, i sefydlu rheolau sylfaenol ar gyfer y digwyddiad, ac roedd yn cynnwys sesiwn ymarfer ar gyfer tystion.

# Y Rheithgor Dinasyddion Ar-lein

Cynhaliwyd sesiynau Rheithgor Dinasyddion ar-lein rhwng 21ain a 25ain Medi 2020 gan ddefnyddio Google Meet. Ffrydiwyd yr holl sesiynau tystion i sianel YouTube y prosiect gan ddefnyddio meddalwedd Open Broadcast, a defnyddiodd y Rheithwyr WhatsApp i gyfathrebu fel grŵp ac fel ffordd effeithlon i gyfleu eu cwestiynau i'r hwylusydd a Rheithwyr eraill.

Defnyddiodd yr hwylusydd hefyd Meeting Sphere gyda'r Rheithwyr fel offeryn i ddal eu meddyliau a'u syniadau wrth i'r wythnos fynd yn ei blaen. Defnyddiwyd yr un teclyn hwn i ddal argymhellion y Rheithwyr ar y diwrnod olaf.

# Hwyluso

Penododd y Grŵp Llywio hwylusydd arbenigol allanol i arwain y Rheithwyr trwy'r broses gyfan ac i sicrhau annibyniaeth. Ni chymerodd y tîm prosiect *Mesur y Mynydd* unrhyw ran yn y trafodaethau.

# Yr Argymhellion

Gwnaeth y Rheithwyr 16 o argymhellion ar draws pedwar maes craidd - polisi, ymarfer, pobl a phroses. Gyda'i gilydd, mae'r argymhellion hyn yn tynnu sylw at yr angen i weithio gyda phobl sy'n defnyddio gwasanaethau cymorth a gofalwyr di-dâl. Maent yn canolbwyntio ar gyd-gynhyrchu, meithrin perthnasoedd a rhannu gwybodaeth, gan sefydlu sylfaen gadarn ar gyfer dyfodol gofal a chymorth yng Nghymru.

Mae'r argymhellion yn gymysgedd o'r rhai sydd angen cymeradwyaeth genedlaethol dan arweiniad Llywodraeth Cymru, a'r rhai sy'n gofyn am ddealltwriaeth leol a'u hymgorffori cyn y gellid eu gweithredu'n llawn. Maent yn gam cadarnhaol tuag at ddatblygu a darparu ymarfer rhagorol ym mhob agwedd ar ofal cymdeithasol ledled Cymru.

## Polisi

Gwnaeth y Rheithwyr dri argymhelliad yn ymwneud â pholisi; argymhellion cenedlaethol yw'r rhain sy'n cryfhau sylfaen gofal cymdeithasol a gwasanaethau chymorth, a thrwy godi ymwybyddiaeth byddai'n gwella bywydau pobl ledled Cymru.

1. **Comisiynydd Pobl Anabl**

Rydym yn argymell i Lywodraeth Cymru eu bod yn penodi Comisiynydd Pobl Anabl yn 2021.

1. **Tasglu Incwm Sylfaenol Cenedlaethol**

Rydym yn argymell i Lywodraeth Cymru eu bod yn sefydlu Tasglu i archwilio ffyrdd o ddarparu Incwm Sylfaenol Cyffredinol i ddinasyddion Cymru, a'i fod yn adrodd yn ôl i Senedd Cymru a phobl Cymru ar ei ganfyddiadau yn 2021.

1. **Ymgyrch Ymwybyddiaeth Gofal Cymdeithasol**

Rydym yn argymell bod ymgyrch ymwybyddiaeth gyhoeddus genedlaethol ynghylch yr hawliau sydd gan bobl yng Nghymru i ofal cymdeithasol. Ochr yn ochr â hyn, dylai pob awdurdod lleol gynnal ymgyrch leol, sy'n briodol i'w hardal sy'n defnyddio iaith glir a syml i wneud pobl yn ymwybodol o'u hawliau a'r cymorth sydd ar gael iddynt yn eu hardal.

## Ymarfer

Gwnaeth y Rheithwyr bum argymhelliad mewn perthynas ag ymarfer gofal cymdeithasol a darparu gwasanaethau cymorth. Mae'r rhain yn canolbwyntio ar weithio gyda phobl sy'n cael eu cefnogi, gan gynnwys gofalwyr di-dâl, i sicrhau bod gwasanaethau'n cael eu cynllunio a'u darparu i ddiwallu eu hanghenion.

1. **Ailddiffinio Gofal Seibiant**

Rydym yn argymell y dylid ailddiffinio a chyd-gynhyrchu gofal seibiant, fel bod yr arfer o ddarparu seibiant yn cael ei normaleiddio a'i fod yn ymwneud â darparu cyfleoedd hyblyg teilwredig ar gyfer gofalwyr a'r rhai y maent yn gofalu amdanynt.

1. **Eiriolaeth Annibynnol**

Rydym yn argymell bod gwasanaethau eiriolaeth yn derbyn mwy o arian i sicrhau bod safonau cyflenwi uchel yn cael eu cyrraedd, bod mwy o bobl yn cael eu cefnogi ac y darperir ystod fwy o wasanaethau mewn modd annibynnol, a ddylai hefyd gynnwys eiriolaeth gyfreithiol a thechnegol.

1. **Asesiadau Cyson**

Rydym yn argymell datblygu dull cyson, canolog ar gyfer asesiadau ledled Cymru. Dylai asesiadau gael eu safoni ond dylid canolbwyntio ar ddulliau lleol o ddiwallu angen, ac ystyried anghenion penodol ac unigryw nifer o ardaloedd gwledig ac ynysig gwledig.

1. **Hyfforddiant a gyd-gynhyrchwyd**

Rydym yn argymell bod yr holl hyfforddiant a datblygiad proffesiynol parhaus ar gyfer ymarferwyr gofal cymdeithasol yn cael ei gyd-gynhyrchu gyda gofalwyr di-dâl a'r rhai sy'n defnyddio gwasanaethau a bod tystiolaeth o hyn yn flynyddol gan y rhai sy’n cyflogi staff o’r fath..

1. **Gwybodaeth**

Rydym yn argymell bod awdurdodau lleol yn dangos yn flynyddol bod eu gwybodaeth yn hawdd ei deall, yn dryloyw, yn hygyrch, ac yn hyrwyddo prosiectau enghreifftiol yn eu hardal.

## Pobl

Gwnaethpwyd pedwar argymhelliad gan y Rheithwyr sy'n ymwneud yn benodol â phobl. Mae'r argymhellion hyn yn canolbwyntio ar y cyfoeth o brofiad a gwybodaeth y gall unigolion a chymunedau eu cynnig i ddatblygu a darparu gwasanaethau, ac ymgorffori'r wybodaeth hon ledled y sector gofal a chymorth.

1. **Gofalwyr**

Rydym yn argymell y dylid ceisio a gwerthfawrogi barn gofalwyr di-dâl ar draws gofal cymdeithasol a'r GIG, a bod sefydliadau sy'n ymwneud â darparu gwasanaethau iechyd a gofal cymdeithasol yn dangos sut mae'r rhain yn cael eu dwyn i mewn i brosesau gwneud penderfyniadau.

1. **Llysgenhadon Profiad Byw**

Rydym yn argymell bod pobl sydd â phrofiad byw o ddefnyddio gwasanaethau gofal a chymorth yn rhannu'r profiad hwnnw ar baneli, trwy hyfforddiant ar y cyd a thrwy waith swyddfa’r Comisiynydd Pobl Anabl newydd.

1. **Rhwydweithiau Cymorth**

Rydym yn argymell i Lywodraeth Cymru eu bod yn darparu cymorth parhaus i sefydliadau trydydd sector i greu a chynnal rhwydweithiau cymorth lleol i bobl, yn enwedig y rhai sy'n galluogi cymorth cymheiriaid ac eiriolaeth, gan roi sylw arbennig i ardaloedd gwledig ac ynysig.

1. **Gwell Cynrychiolaeth**

Rydym yn argymell y dylid gorfodi cynrychiolaeth sy'n fwy amrywiol o fewn gofal cymdeithasol ar lefel leol, rhanbarthol a chenedlaethol, gan gynnwys ar Fyrddau Partneriaeth Rhanbarthol.

## Proses

Mae pedwar o'r argymhellion a wnaed gan y Rheithwyr yn ymwneud â phrosesau sy'n sail i ddarparu gwasanaethau gofal a chymorth. Nododd Rheithwyr y diffyg cydraddoldeb rhwng gofal cymdeithasol a'r GIG a'r gwrthdaro a all ddeillio o hyn.

Mae'r argymhellion hyn yn canolbwyntio ar atal, perthnasoedd, gwerthoedd craidd ac ymgorffori ymarfer sy'n seiliedig ar dystiolaeth wrth ddatblygu a darparu gwasanaethau.

1. **Atal**

Rydym yn argymell bod Llywodraeth Cymru yn blaenoriaethu cyllid ar gyfer ymyrraeth gynnar, yn enwedig ar gyfer arfer da ac arfer sefydledig sy'n cefnogi canlyniadau gwell, ac yn dangos sut y bydd y cyllid hwn yn cynyddu flwyddyn ar ôl blwyddyn.

1. **Partneriaeth**

Rydym yn argymell bod gwasanaethau cymdeithasol yn dangos sut maen nhw'n gweithio mewn partneriaeth â sefydliadau eraill a pha fuddion a gynigir, drwy’r cydweithredu hwnnw, i'r bobl maen nhw'n eu cefnogi.

1. **Proses Cwynion Agored**

Rydym yn argymell a bod yr holl brosesau cwynion yr un mor hawdd eu deall, yn dryloyw ac yn hygyrch.

1. **Taliadau Uniongyrchol**

Rydym yn argymell bod awdurdodau lleol yn darparu data ar nifer y bobl sy'n gymwys i dderbyn taliadau uniongyrchol yn eu hardal a gwybodaeth am pam nad ydyn nhw'n cyhoeddi pecynnau taliadau uniongyrchol ar gyfer pobl gymwys sydd angen cymorth.

Yn olaf, ar y cyd â'r argymhellion hyn, daeth y Rheithwyr i'r casgliad, er bod *Deddf Gwasanaethau Cymdeithasol a Llesiant (Cymru) 2014* yn cynnwys yr holl elfennau i hwyluso system gofal cymdeithasol gwych, nid yw Egwyddorion y Ddeddf yn hawdd i'w deall gan bobl gyffredin.

Felly, dylid gweithredu ‘ail-frandio’r’ Egwyddorion, a fynegir fel gwerthoedd craidd sy’n sail i ddarparu gofal cymdeithasol ***ac*** iechyd, fel eu bod wedi’i nodi a’u deall yn glir ar draws y ddau sector.

# Beth sy’n digwydd nesaf?

Cyflwynwyd yr adroddiad hwn i Lywodraeth Cymru a fydd yn cyhoeddi ymateb ffurfiol i'r argymhellion erbyn haf 2021.

Mae'r adroddiad ar gael ar [www.mym.cymru](http://www.mym.cymru) ac wedi’i rannu â phartneriaid ledled Cymru.

Ar 4ydd Rhagfyr 2020, cynhaliwyd bwrdd crwn i drafod gwaith ac argymhellion y Rheithgor Dinasyddion. Roedd y drafodaeth hon yn cynnwys y Dirprwy Weinidog Iechyd a Gwasanaethau Cymdeithasol, aelodau’r Grŵp Llywio a’r Rheithwyr. Gellir dod o hyd i gyfrif ysgrifenedig o’r digwyddiad hwn ar [www.mym.cymru](http://www.mym.cymru); mae’r adroddiad o Reithgor Dinasyddion 2018 a deunyddiau prosiect eraill ar gael hefyd.

Mae pob sesiwn tystion ar gael i’w gweld ar sianel YouTube y prosiect y gellir eu cyrchu trwy [www.mym.cymru](http://www.mym.cymru) neu trwy chwilio am ‘Measuring the Mountain’ ar YouTube.

# Cydnabyddiaethau

Ni fyddai’r Rheithgor Dinasyddion wedi bod yn bosibl heb amser, ymroddiad a chyfraniadau meddylgar y Rheithwyr a’r tystion. Diolchwn iddynt am gyfranogi mor hael.

Hoffem diolch hefyd i bawb a gefnogodd y digwyddiad, a wyliodd y sesiynau a rhannu gwybodaeth am y Rheithgor Dinasyddion.

Diolch yn arbennig i Dafydd Thomas, Hwylusydd a Joseff Reed, Rheolwr Technegol a Chyfryngau Cymdeithasol.

Diolch i Lywodraeth Cymru am ariannu’r gwaith ac i bawb ar Grŵp Llywio *Mesur y Mynydd* am gefnogi a chyfrannu at y digwyddiad.

|  |  |
| --- | --- |
| Neil Wooding | Y Weinyddiaeth Cyfiawnder |
| Rachel Iredale | Prifysgol De Cymru |
| Amber Powell  David Williams  Eve Parkinson  Faaiza Bashir  Mark Llewellyn (Sylwedydd)  Owen Evans  Rich Williams | Gofalwyr Cymru  Partneriaeth Gwent Fwyaf  Cyngor Sir Fynwy  Ymddiriedolaeth Gofalwyr Cymru  Prifysgol De Cymru  Plant yng Nghymru  Y Weinyddiaeth Cyfiawnder |
| Roiyah Saltus  Ruth Dineen  Sara Woollatt  Sue Evans  Trevor Palmer  Vin West  Wayne Jepson  Katie Cooke | Prifysgol De Cymru  Cydgynhyrchu Cymru  Cymunedau Digidol Cymru  Gofal Cymdeithasol Cymru  GL100 ResponsABLE Assistance  Grŵp Mynediad Arfon  Iechyd Cyhoeddus Cymru  Mesur y Mynydd |

# Atodiad A: Rhaglen Rheithgor Dinasyddion Ar-lein

|  |  |
| --- | --- |
| **Dydd Llun, Medi 21ain** | **GWELEDIGAETHAU AM Y DYFODOL A REALITI CYFLWYNO GOFAL CYMDEITHASOL YNG NGHYMRU** |
| **10:00 – 10:20** | **Albert Heaney, Dirprwy Gyfarwyddwr Cyffredinol, Llywodraeth Cymru yn agor y Rheithgor Dinasyddion.** |
| **10:20 – 11:00** | **Gwenda Thomas yn trafod cefndir, sefydlu a dyhead Deddf Gwasanaethau Cymdeithasol a Llesiant (Cymru).** |
| **11:00 – 12:00** | **Sarah Day, Practice Solutions, Jenny O’Hara Jakeway, Credu ac Ossie Stuart, Ymgynghorydd Cydraddoldeb ac Amrywiaeth yn trafod gofal cymdeithasol a gweledigaethau ar gyfer y dyfodol.** |
| **14:00 – 15:00** | **Sue Evans, Gofal Cymdeithasol Cymru ac Eve Parkinson, Gwasanaethau Oedolion, Sir Fynwy, yn trafod darparu gofal cymdeithasol yng Nghymru.** |
| **Dydd Mawrth, Medi 22ain** | **PROFIADAU GOFALWYR DI-DÂL A PHOBL SY’N DEFNYDDIO GWASANAETHAU CYMORTH** |
| **11:00 – 12:00** | **D a K, dau riant-ofalwr, yn trafod eu profiadau o fagu eu meibion.** |
| **14:00 – 15:00** | **S a H yn trafod eu profiadau o ddefnyddio gwasanaethau cymorth.** |
| **Dydd Mercher, Medi 23ain** | **ARFER DA CYN AC YN YSTOD Y PANDEMIG** |
| **10:30 – 12:00** | **Dave Horton, ACE (Action in Caerau and Ely), Nick French, Innovate Trust a Claire Sullivan, NEWCIS yn trafod eu gwaith, yr egwyddorion sy'n sail iddo a sut maen nhw'n gwybod ei fod yn darparu cefnogaeth ragorol.** |
| **14:00 – 15:00** | **Sue Nicholson, Mencap Cas-gwent ac Amber Powell, Gofalwyr Cymru yn trafod gwasanaethau a ddatblygwyd ganddynt mewn ymateb i'r pandemig.** |
| **Dydd Iau, Medi 24ain** | **GWNEUD I NEWID DDIGWYDD** |
| **10:30 – 12:00** | **Aelodau Bwrdd Partneriaeth Rhanbarthol Gwent a’r Panel Dinasyddion yn trafod eu rôl ac yn sicrhau newid trwy brosiectau integredig.** |
| **14:00 – 15:00** | **Nick Andrews, Prifysgol Abertawe a Chris Bolton, Cyfnewidfa Arfer Da yn Swyddfa Archwilio Cymru yn trafod eu gwaith a'u syniadau ar gyfer gwneud i newid ddigwydd.** |
| **15:00 – 15:15** | **Cloi digwyddiadau’r cyfarfod cyhoeddus gan Neil Wooding, Cadeirydd Grŵp Llywio Mesur y Mynydd.** |

Drafftiwyd yr adroddiad hwn gan Rachel Iredale, Athro Cysylltiol Ymgysylltu â'r Cyhoedd ym Mhrifysgol De Cymru a Katie Cooke, Rheolwr Prosiect *Mesur y Mynydd*, ar ran y Rheithgor, ac fe’i cymeradwywyd gan yr holl Reithwyr. Cwblhawyd yr adroddiad hwn ym mis Tachwedd 2020 a'i gyhoeddi gan Brifysgol De Cymru.

Am wybodaeth bellach ewch i [www.mym.cymru](http://www.mym.cymru).

ISBN: 978-1-909838-48-2